लगभग पाँच सौ वर्गफुट के चित्रशाला में चाहे जखनी जाहो, बिहान हुवेॅ कि दुपहर, साँझ हुवेॅ कि रात, कोय-न-कोय रचनाकार, संगीतकार, रंगकर्मी, अभिनेता, संस्कृतिकर्मी या संत-आ-साधु तोरा मिलिये जैथौं।
महर्षि मेहींदास, योगी सान्याल महाशय, इंदुभूषण गोस्वामी, देवी शकुंतला गोस्वामी जैन्हों योगी, महर्षि आरो राष्ट्रीय स्तर के रामायणी सें लै-करी-केॅ आचार्य चतुरसेन शास्त्री, फनीश्वरनाथ रेणु, राष्ट्रकवि दिनकर आरो गोपाल सिंह 'नेपाली' नांखी रचनाकार आरो कवि तक चित्रशाला में कभी भी देखलोॅ जाबेॅ सकै रहै।
हेकरोॅ लिस्ट लम्बा छै।
पृथ्वीराज कपूर, हुनको पिता दीवान साहब, पृथ्वी थेटर के सब्भे ठोॅ कलाकार आरो वादक शंकर जयकिसन के अलावे बंगला कथाकार बनफूल, हंसकुमार तिवारी, शायर कौश, कवि उमाशंकर वर्मा, द्विजेन्द्र आरो अनुपलाल मंडल नांकी नाम भी वै में शामिल छै।
यही चित्रशाला के खुल्लोॅ छतोॅ पर दस गुणा बारो फुट के एक खपरैल कोठरी में महीना-महीना भर रही केॅ आचार्य चतुरसेन शास्त्री नें आपनोॅ प्रसिद्ध ग्रंथ 'वैशाली की नगरवधू' शारदा प्रेस सें प्रकाशित करैनें रहै, आरो यांही स्टूडियो के ग्रीन रूमों में बैठी केॅ दिनकर नें 'परशुराम की प्रतीक्षा' के अंश लिखलेॅ रहै। छतोॅ के यही उपरला कोठरी में रेणु आरो नेपाली रं लोगें रात काटलेॅ छेलै।
यही खुल्ला छतोॅ पर महाकवि द्विजेन्द्र जी रोॅ गोष्ठी होय रहै, जेकरा में बीड़ी मजुर गरीब शायर कौश केॅ भी दाद मिलै छेलै आरोॅ ई शहर के प्रखर कवि उमाशंकर वर्मा केॅ भी प्रशंसा आरो प्रतिष्ठा मिलै रहै।
एक इतिहास छै जे गुजरी गेलै, मतर याद छै जे कभी गुजरतै नै।
तहिया हम्में भागलपुर के काॅलेजियट स्कूलोॅ में पढ़ै रिहै। तखनी हमरोॅ छोटोॅ भाय तेॅ कोय छेलै नै, सिरिफ दू ठोॅछोटी बहिने रहै, रेखा आरो नीलम।
स्टेशन चौकोॅ पर हमरोॅ एक्के कमरा के, खपड़ा के घोॅर छेलै, जैमें हमरी विधवा दादी, माय, दू बहिन आरो आपनोॅ दू बेटी साथें हमरी बुआ भी रहै छेलै।
अही कारण सें अपनोॅ बाबा साथें हमरोॅ भी रात, कभी चित्रशाला के छतोॅ पर तेॅ कभी बाहर सड़क किनारी में चित्रशाला के पिंडा पर, आरो जौं वर्षा बुन्नी पडेॅ लागै तेॅ अंदर स्टूडियो में कटै रहै। चित्रशाला के सभ्भे करमचारी आरो शहर में एैलोॅ गेलोॅ साहित्यकार-सिनी भी हमरार के साथैं वहीं सुतै रहै।
चीन्है तेॅ हम्में सबकेॅ रिहै, मतर केकरोॅ जानै नै छेलियै, हमरोॅ नजरोॅ में एक आम आदमी आरो पुर्णिया के रेणु में कोय अंतर नै छेलै।
स्टूडियो में जखनी हमरोॅ बाबा हरिकुंज नें महर्षि मेंहीदास रोॅ फोटो खीचलेॅ रहै तेॅ बैकग्राउण्ड में स्पाॅट लाइट फेंकै वक्तीं हमरा की पता रहै कि हौ एक ऐतिहासिक क्षण छै।
दिनकर जी सें जिद करी केॅ हम्में आपनोॅ ग्रीनरूम में 'रश्मिरथी' के पाठ सुनलेॅ रिहै आरो मने-मन अपनोॅ शिक्षक श्री उपेन्द्र नारायण चैधरी सें दिनकर के तुलना करलेॅ छेलियै। उपेन्द्र बाबू तहिया स्कूलोॅ में 'रश्मिरथी' पढ़ावै छेलै।
आपनोॅ अही मासूमियत में एक दिन हम्में नेपाली जी सें रूसी गेलोॅ रिहै। बचपन के हमरोॅ ई संस्मरण ऐन्होॅ छै जे याद ऐला पर आइयो हमरा शरमाय दै छै।
ऊ रात चित्रशाला के प्रधान डार्क रूम में शशिधर चंद्र तपस्वी (जे अखनियो जायसवाल स्टूडियो में काम करै छै) चित्रशाला के कोठा पर खाना पकाय रहलोॅ छेलै आरो वांही शंकर टाॅकिज के मालिक महेन्द्र गुप्ता, हमरोॅ बाबा आरो नेपाली जी दरी पर बैठलोॅ गप्प करी रहलोॅ छेलै।
विभाजन के बाद शायर इकबाल, पाकिस्तान चल्लोॅ गेलोॅ छेलै। नेपाली जी पहिलेॅ सिनेमा के गीत लिखतेॅ रहलोॅ छेलै। एक दफे मशहूर शायर इकबालें नेपाली जी केॅ एक गीत पर हुनका बधाई में कहलेॅ छेलै कि अर्थी पर ऐहनोॅ सुन्दर गीत, खाली नेपालिहैं लिखै सकै छै।
गीत के बोल छेलै-'भगवान तेरे घर का शृंगार जा रहा है।'
महेन्द्र चाचा के सिनेमा हाॅल में वही दिन वैजयन्ती माला आरो प्रदीप कुमार फ़िल्म 'नागीन' लागलोॅ छेलै। चित्रशाला के मुख्य शो केश में फ़िल्म के कट-आऊट्स लगैलोॅ गेलोॅ छेलै आरो छतोॅ के ऊपर चौराहा दिस लागलोॅ सफेद पर्दा पर हौ फ़िल्म के स्लाइड शो देखैलोॅ जाय रहलोॅ छेलै।
रिलीज हुवै के पहिलैं सें है फ़िल्म के धूम मचलोॅ रहै आरो हौ दिन चूंकि ई फ़िल्म टाॅकिज में लगी गेलोॅ रहै, यही सें हम्में दिन्हैं सें होकरा देखै के जिद करी रहलोॅ छेलियै। हमरा लै जाय लेॅ कोय तैयार नै होलै यही वास्तेॅ तखनी हम्में मुंह फुलैनें हुनका सिनी के यही बात सुनी रहलोॅ छेलियै।
तहिया अंतिम शो राती साढ़े नौ बजे शुरू होय छेलै। आधे घंटा समय बचलोॅ छेलै। मतर समस्या छेलै कि हमरा सिनेमा हाॅल तक लैकेॅ जैतै के? सब लोग तेॅ जिला स्कूल, भागलपुर में आगू रो पढ़ाय लेली हुनकोॅ नाम लिखाय देलोॅ गेलै। वाहीं हुनका हिन्दी आरो संस्कृत रो उद्भट विद्वान, संस्कृत शिक्षक अम्बिकादत्त व्यास केरोॅ स्नेह आरो मार्गदर्शन मिललै। जौनें हिनका कविता लिखै वास्तेॅ प्रेरित करलकै। भागलपुर में पढ़ै के साथें-साथें हुनी कविता भी लिखै लागलै। वै समय में हिन्दी साहित्य में 'समस्या-पूर्ति' एक प्रमुख रचनात्मक गतिविधि छेलै। कानपुर सें समस्या रोॅ दू-दू पत्रिका 'रसिक-रहस्य' ओर 'रसिक-मित्र' के प्रकाशन होय छेलै। दर्शन दूबे जी केरोॅ समस्या-पूर्ति विषयक कुछु रचना पत्रिका में छपलोॅ छेलै। एैसनोॅ रचना केॅ हुनी बादोॅ में 'समस्या पूर्ति प्रकाश' के नाम सें संग्रहित करलकै।
भागलपुर में तीन वर्ष तांय पढ़ला के बाद कुच्छु पारिवार के मजबूरी रोॅ कारण हुनका आगू रोॅ पढ़ाय छोड़ै लेॅ पड़ी गेलै आरो हुनी एंट्रेस रोॅ परीक्षा में शामिल नै हुअे पारलै। शायद हुनकोॅ पिता श्रवण दूबे रोॅ निधन एकरोॅ कारण हुअे सकै छै। हुनकोॅ वियाह वहेॅ समय रोॅ आसपास होलै। गृहस्थाश्रम में प्रवेश करला पर भी दर्शन दूबे रोॅ साहित्य-प्रेम में कोय कमी नै एैलै। वरन् होकरा में निखारे एैलोॅ गेलै। 1894 ई0 में घर लौटला पर हुनी आपनोॅ फुटकर कविता रोॅ एक संग्रह तैयार करलकै जेकरोॅ नाम 'दर्शन विनोद' रखलकै। फेरू 1895 ई0 में तीन भागोॅ में 'दुर्गा स्त्रोत' केरोॅ रचना करलकै। 1. जै माँ दुर्गा 2. दुर्गा स्तोत्र आगमनी 3. दुर्गा आगमनी स्तव। यै में 10 छप्पय के 'दुर्गा आगमनी स्तव' रोॅ प्रकाशन कलकत्ता सें निकलै वाला 'हिन्दी बंगवासी साप्ताहिक पत्रिका' में 1904 ई. में होलोॅ छेलै।
हुनी ढेर सिनी काव्य रोॅ रचना करलकै। हौ काल-खण्ड में हिन्दी साहित्य में ब्रजभाषा रोॅ महत्त्व छेलै जे हिनकोॅ रचना में भी देखाय छै। भक्ति, शृंगार आरो प्रकृति तथा पौराणिक कथा हिनकोॅ मुख्य विषय रहलोॅ छै आरो है श्रेणी में हिनकोॅ निम्न रचना केॅ राखलोॅ जाय सकै छै। 1.संगीत सार 2.प्रेम प्रवाह 3.युगल विहार 4.प्रबोध पचासा 5. प्रबोध चन्द्रिका 6.पावस पचासा 7.चैती संग्रह 8.श्रंगार तिलक 9.शैवानन्द 10.रामस्वरूप चरितावली। काव्य रोॅ साथें हुनी दू नाटक रोॅ भी रचना करलकैः 1.मेघनाद वध 2.द्रोपदी चीरहरण।
दर्शन दूबे संस्कृत के भी ओतन्है विद्वान छेलै, आरो 1911 ई. में हुनी संस्कृत में 'श्रृंगार संहार' नामों सें एक बहुत बढ़ियां काव्य केरोॅ रचना करलकै। अंगजनपद में आपसी बोल-चाल केरो भाषा केॅ आय "अंगिका" कहलोॅ जाय छैै। तखनी दर्शन दूबे रोॅ समय, है शब्द रोॅ प्रचलन नै छेलै। संथाल परगना रोॅ मूर्धण्य साहित्यकार स्व0 डोमन साहु समीर रोॅ अनुसार "अंगिका" शब्द रोॅ प्रयोग सबसें पहिलेॅ महापंडित राहुल सांकृत्यायन ने 1940 ई. के आसपास करनें छेलै। दर्शन दूबे जी ने ई भाषा केॅ 'निज बोली' कहलकै आरो यही बोली में जेकरा आय अंगिका कहै छियै में एक सुन्दर काव्य "कृष्ण लीला" रोॅ रचना करलकै। डाॅ0 समीर 1938-41 के बीच गोड्डा हायस्कूल के विद्यार्थी के रूपोॅ में हमरोॅ पिताजी स्व0 बाला प्रसाद दूबे रोॅ शिष्य छेलै। वाहीं पर आपनोॅ साथ काम करै वाला शिक्षक आरो छात्र सिनी के बीचोॅ में दर्शन दूबेजी के कृतित्व एवं व्यक्तित्व के सम्बन्ध में हुनी सबकेॅ बतैतेॅ रहै छेलै। जबेॅ बहुत बड़ोॅ साहित्यकार के रूपोॅ में डाॅ0 समीर विख्यात होलै तबेॅ उनका मनोॅ में दर्शन दूबे जी रोॅ बारें में आरो अधिक जानै रो जिज्ञासा बढ़ी गेलै। पिताजी केरोॅ अस्वस्थता रो समाचार मिलला पर हुनी आरो जादे प्रतीक्षा नै करेॅ पारलकै आरो अक्टूबर 1990 ई0 में हमरोॅ घर बन्दनवार पहुँची गेलै। वाहीं हुनी पिताजी रोॅ पास सुरक्षित राखलोॅ दर्शन दूबेजी रोॅ कुछ पांडुलिपि रोॅ अवलोकन करी केॅ अभिभूत होय गेलै आरो दर्शन दूबेजी रोॅ पोता सिनी केॅ हिनकोॅ सभ्भे टा रचना प्रकाशन लेली प्रेरित करलकै। प्रकाशन रो आशा में ही पिताजी केरोॅ एक साल बाद दिसम्बर 1991 में परलोक गमन होय गेलै। है बीचोॅ में डाॅ0 समीर सें पत्राचार होतें रहलै। फेरू हम्में "कृष्ण लीला" के पांडुलिपि सें हाथोॅ सें लिखी केॅ प्रति तैयार करलियै आरो डाॅ0 समीर के प्रेषित करलियै। 1995 में बी.ए. सामान्य एवं-एवं प्रतिष्ठा पाठ्यक्रम में अंगिका पढ़ाई केरो आदेश पारित होय गेलै।
डाॅ0 समीर आरो आंगी के संपादक डाॅ0 अमरेन्द्र के इच्छा छेलै कि दर्शन दूबे रो लिखलोॅ 'कृष्ण लीला' पाठ्यक्रम में चलेॅ आरो दर्शन दूबे जी केॅ आधुनिक अंगिका भाषा केरोॅ आदि कवि के रूप में सम्मान देलोॅ जाय। हुनी आगू लिखलकै-'हम्में स्व0 दर्शन दूबे रो "कृष्णलीला" रोॅ आधार पर एक निबंध लिखलें छियै जे' अंगिका-निबंधावली' में संकलित होतै आरो आशा छै कि है निबंधावली बी.ए. (आनर्स) के अंगिका पाठ्यक्रम में आबी जैतै। ... ... 1995 के नवम्बर में हम्में राँची वि0 वि0 के गुमला महाविद्यालय सें स्थानांतरित होय केॅ विनोवाभावे वि0 वि0 के मुख्यालय हजारीबाग आबी गेलियै। यहाँ हम्में ई चिट्ठी केॅ आपनोॅ बड़ोॅ भाय श्री गंगाधर दूबे, केॅ देखैलियै। हुनी "कृष्ण लीला" के प्रकाशन रोॅ खर्च दै लेली तैयार होय गेलै। तय होलै कि हजारीबाग में ही प्रकाशन करैलोॅ जाय। पुरानोॅ काॅपी सें नकल करी केॅ प्रेस केॅ देना, प्रूफ देखना है सब कामोॅ में एक-डेढ़ साल समय निकालै रोॅ हमरा सिनी के कोय इरादा नै छेलै। भेंट रूपोॅ में पुस्तक के प्रति साहित्यकार, विश्वविद्यालय रो प्रध्यापक, सगा-सम्बंधी आरो मित्र सिनी के बीचोॅ में बाँटलोॅ गेलै। एक्के उद्देश्य छेलै कि दर्शन दूबे के कृतित्व केॅ पहचान मिलै। हमरा दुःख छै कि आभी तांय हुनकोॅ कोय दोसरोॅ रचना प्रकाशित नै हुअें पारलोॅ छै।
दर्शन दुबे एक साहित्यकार ही नै छेलै बलुक हुनी सामाजिक चिन्तक आरो बहुमुखी प्रतिभा रो धनी व्यक्ति भी छेलै। उनकोॅ दू रचना 'जुझौतिया' आरो 'पत्रावली' उनकोॅ द्वारा समाजोॅ के लेली करलोॅ गेलोॅ चिन्तन आरो कार्य केरोॅ प्रमाण छै। 'जुझौतिया' जहाँ एक काव्य रचना छेकै, वाहीं 'पत्रावली' छोॅ पत्रों के संग्रह छै। है पत्रों में दर्शन दुबे जी रो विद्वता, लेखन कला, नम्रता आरो उदात्त चरित्र के स्पष्ट दर्शन होय छै।
दर्शन दुबे सुलझलोॅ होलोॅ कारीगर भी छेलै। हमरोॅ पिताजी उनकोॅ बहुमुखी कारीगरी रोॅ बड़ा ही भावपूर्ण वर्णन करै छेलै। सन् 1906 रोॅ बात छेकै। पिताजी रोॅ उमर आठ बरसो रो छेलै। हुनी दोलपत्ता खेलतें समय गाछी पर सें गिरी गेलै आरो दाहिना हाथ केहुनी सें नीचें टुटी गेलै। हौ समय आस-पास नै कोनोॅ डाक्टर छेलै नै कोनोॅ पलास्टर रोॅ व्यवस्था छेलै। तबेॅ दर्शन दुबेजी ने बड़ी सावधानी सें खपच्ची लगाय केॅ हाथ केॅ बाँधलकै जेकरा सें पिताजी के हाथ ठीक होय गेलै। एक दोसरोॅ घटना अविश्वसनीय लगै छै। घरोॅ में केकरोॅ शादी छेलै। एक सोनार केॅ घोॅर आवी केॅ सोना रोॅ गहना तैयार करना छेलै। कोनों कारण सें ऐन वक्त पर हुनी आवै नै पारलै। सबलोग चिन्ता में पड़ी गेलै कि आबेॅ केनां होतै। दर्शन दुबेजी ने कहलकै कि आपनें सिनी चिन्ता नै करोॅ। हुनी दिनभर में सभ्भे व्यवस्था करी लेलकै आरो एक हेल्पर केरोॅ साथ शाम होतैं जुटी गेलै। रातभरी में हुनी सभ्भे गहना बनाय देलकै। दोसरोॅ दिन परिवार के लोग है देखी केॅ अवाक् रही गेलै कि आखिर दर्शन नें है काम कहिया सिखलकै! हुनका बढ़ई गिरी भी आवै छेलै। एक बेरी बैलगाड़ी रोॅ तेतला टूटी गेलै। दर्शन दुबे जी ने आम रोॅ लकड़ी कटवैलकै आरो जुटी गेलै काम करै में आरो बढ़ई सें भी बढ़िया तेतला तैयार करी देलकै। हमरा सिनी रोॅ पुरानावाला घरोॅ में तीन दिशा में मिट्टी केरोॅ घर छेलै जे दर्शन दुबे जी के समय में बनलोॅ छेलै। एकरोॅ हर कमरा के दरवाजा के ऊपर देवाली में बहुत ही सुन्दर ढाँचा उनकोॅ द्वारा बनैलोॅ गेलोॅ छेलै जे हमरा सिनी भी देखलोॅ छेलियै।
दर्शन दूबेजी केॅ एक पुत्र आरो एक पुत्री छेलै। पुत्र शरतचन्द्र बड़ा ही तेजस्वी छेलै आरो उनकोॅ लेखनी बड़ा ही स्वच्छ, सुन्दर आरो सुडौल छेलै। 'जै मा दुर्गा' काव्य उनके ही हाथोॅ सें लिपिबद्ध छेलैः-ग्रंथकार सुत एक मैं, शरतचन्द्र मम नाम। दिवस बितायो मैं सदा, विद्यालय के धाम। " दुर्भाग्य सें दर्शन दुबे जी रो स्वर्गारोहन के सात वर्ष बाद विद्यालय में पढ़तें समय ही अविवाहित स्वर्ग सिधारी गेलै। उनको पुत्री सुनन्दा रोॅ विवाह दर्शन दुबे जी के मरला के कत्ते बरस बादोॅ में होलै। हुनको नाती सिनी आपनोॅ नानाजी रो कृतित्व आरो व्यक्तित्व सें लगभग अनजान ही रहै।
दर्शन दुबे जी ने आपनोॅ लगभग सभ्भे रचना केॅ सुन्दर अक्षरों में लिखी केॅ पुस्तकाकार रूपोॅ में जिल्द लगाय केॅ सुरक्षित राखनें छेलै। शायद उनका है आभास छेलै कि आपनोॅ जीवन काल में सभ्भे रचना केॅ प्रकाशित नै कराय पारवै। उनकोॅ अधिकांश पांडुलिपि हमरोॅ पिताश्री के पास सुरक्षित राखलोॅ छै।
पुज्य पिताजी नें बतैनें छेलै कि स्व0 दर्शन दुबे के बारे में एक संक्षिप्त परिचय हिन्दी के प्रसिद्ध साहित्यसेवी श्रद्धेय क्षेमचन्द सुमन द्वारा संपादित 'दिवंगत हिन्दी सेवी' के दोसरो खण्ड में प्रकाशित होय चुकलोॅ छै। फेरू 'अंगिका संसद' भागलपुर द्वारा डाॅ0 चन्द्रप्रकाश जगप्रिय के संपादन में ई0 2006 में 'अंगिका साहित्यकार कोश' में प्रकाशित करलोॅ गेलोॅ छै। वै परिचयात्मक विवरनी में प्रकाशित आरो अप्रकाशित ग्रंथ के सूची में हेर-फेर होय गेलोॅ छै। वास्तव में वै समय तक केवल 'निज बोली' के कविता "कृष्ण लीला" के ही प्रकाशन हुवेॅ पारलोॅ छेलै, जेकरोॅ चर्चा ऊपर होय चुकलोॅ छै आरो यहेॅ स्थिति अभी तांय विद्यमान छै। हमरा ई बताय में खुशी होय रहलोॅ छै कि हम्में उनकोॅ दस कृति के प्रकाशन रो काम शुरू करि देनें छियै आरो दिल्ली के एक प्रेस में कम्पोजिंग के काम भी चली रहलोॅ छै।
जै कालखंड के आरो जोन उम्र में लिखलोॅ ई सब रचना छै, ऊ हिन्दी, अंगिका आरो ब्रजभाषा के अनमोल धरोहर छेकै। एकरोॅ प्रकाशन के साथ-साथ 100 वर्ष सें ऊपर के पांडुलिपि केॅ सुरक्षित राखवोॅ भी एक बहुत बड़ोॅ जिम्मेदारी छै। आशा छै साहित्य प्रेमी, विशेष करी केॅ अंगिका क्षेत्र के, यै दिशा में चिंतन, मार्गदर्शन आरो सहयोग करतै। खास करी केॅ अंगिका साहित्य के यै महान धरोहर केॅ बचाय केॅ रखना बहुतेॅ ज़रूरी छै।
